《朱叔母招同李郁李诸姊妹游北园》
明代·刘祖满

北园之乐乐如何，花底藏阄石上歌。云破数峰浓似墨，风摇一水绿于罗。

地烹甫里能言鸭，草乳羲之换帖鹅。醉插山花君莫笑，人生会少别离多。

作者简介：刘祖满，字兰雪，一字畹卿。顺德人。兰雪生而端庄，幼嗜古书，喜作韵语。有孝行。年十四，母目忽瞽，祷以身代。夜梦神告以燃指，觉如神诲，痛仆于地。母惊，扪抱大哭，两目遂开。人以为纯孝所感，州府表其事。长适何维柏之从孙允衎。年二十四卒。著有《丛桂剩稿》、《梅妆阁集》。事见清温汝能《粤东诗海》卷九六。